ΔΗΜΟΣ ΑΓΙΑΣ ΒΑΡΒΑΡΑΣ



*Γραφείο Τύπου*

**ΔΕΛΤΙΟ ΤΥΠΟΥ *27/12 /2022***

**Βράβευση των αριστούχων μαθητών και εισακτέων στα Πανεπιστήμια**

Είναι νέοι, ωραίοι και αριστούχοι! Είναι τα παιδιά της πόλης μας που κόπιασαν, μόχθησαν και εν τέλει τα κατάφεραν να πρωτεύσουν στο στίβο της μάθησης.

Οι αριστεύσαντες στα σχολεία και οι επιτυχόντες στα Πανεπιστήμια που θα αποτελέσουν τους αυριανούς επιστήμονες βραβεύτηκαν από τον Δήμο Αγίας Βαρβάρας σε μια συγκινητική αλλά και χαρούμενη εκδήλωση που έγινε στο Δημοτικό Κινηματοθέατρο "Γ. Ρίτσος".

Ο Δήμαρχος κ. Λάμπρος Μίχος που έδειξε και φέτος την ίδια ευαισθησία για τους νέους που τα κατάφεραν, τους παρέπεμψε στους διδακτικούς μύθους του Αισώπου ενώ στην σύντομη και περιεκτική ομιλία του προς τους εκατοντάδες παριστάμενους τόνισε πως: "*Αγαπάμε και τα παιδιά που δεν πέρασαν σε κάποια σχολή, απλά τους μαλώνουμε γιατί δεν έδειξαν τον απαιτούμενο ζήλο*….».

Ο κ. Μίχος συνεχάρη έναν έναν τους επιτυχόντες μαθητές οι οποίοι πήραν από ένα αναμνηστικό δώρο.

Στην επιτυχημένη εκδήλωση παραβρέθηκαν όλοι οι αντιδήμαρχοι, δημοτικοί σύμβουλοι, οι γονείς των βραβευθέντων, οι δάσκαλοι και καθηγητές τους.